Negejarige prof in SA vereerSoborno Isaac Bari het Maandag die toekenning in Gauteng ontvang. (Foto: The Da Vinci Institute/Facebook) ŉ Negejarige professor, wat glo een van die jongste professors ter wêreld is, is vandeesweek in Suid-Afrika vereer met ŉ toekenning vir ŉ uitstekende en merkwaardige intellektuele prestasie. Die “wonderkind” Soborno Isaac Bari is ook reeds vir ŉ Nobelprys benoem. Die Da Vinci-instituut vir Tegnologiebestuur het Maandag sy toekenning vir maatskaplike argitektuur aan Bari in Modderfontein, Gauteng, oorhandig. Dié toekenning word aan ŉ individu of ŉ groep individue toegeken wat deur insiggewende leierskap en ŉ passie vir die ontwikkeling van gemeenskappe en die groter samelewing ŉ besondere bydrae tot die herdefiniëring van die samelewing gelewer het. Bari, wat die toekenning saam met die Suid-Afrikaanse toneelskrywer John Kani ontvang het, het in 2016 op vierjarige ouderdom ŉ boek genaamd The Love geskryf waarin hy sy veldtog teen terrorisme en wêreldvrede bevorder het. Dié boek het verlede jaar wêreldwye lof ontvang, wat daartoe gelei het dat Bari ook die visekanselierstoekenning van die SP Pune Universiteit in Indië losgeslaan het. Hy is verlede jaar met die Global Child Prodigy-toekenning bekroon en in Junie vanjaar het Indië hom vir ŉ Nobelprys vir vrede benoem. Volgens die instituut is Bari ŉ Asiatiese Amerikaner wat in 2012 in New York gebore is. Toe hy net ses maande oud was, het hy reeds in volle sinne begin praat en teen tweejarige ouderdom het hy wiskundige en wetenskaplike probleme begin oplos. Bari het op nege jaar oud reeds vele prestasies om mee te spog. (Foto: Soborno Isaac Bari/Facebook) “My pa was die een wat vir my wiskunde en wetenskap begin leer het en uiteindelik het ek ŉ begeerte ontwikkel om te eksperimenteer en te sien hoe dinge werk,” het Bari aan IOL vertel. “Die nuuskierigheid het gegroei en nou beskou mense dit as ŉ talent, maar ek beskou dit as ŉ passie.” Toe Bari net vier jaar oud was, het dr. Lisa Coico, president van City College New York, hom reeds as die “Einstein van ons tyd” gedoop, nadat hy ŉ reeks wiskundige en wetenskaplike toetse voltooi het. Oudpres. Barack Obama het in dieselfde jaar ŉ erkenningsbrief aan Bari gestuur om hom geluk te wens met sy prestasies. Hy het op sewejarige ouderdom sy eerste salaris as ŉ professor ontvang toe hy as gasspreker by die Mumbai Universiteit se Ruis Kollege klas gegee het. In dieselfde jaar het Harvard Universiteit Bari se merkwaardige talent vir die wetenskappe erken. Bari het saam met lede van sy familie ŉ YouTube-kanaal gestig, Bari Science Lab, waarin hy onder meer wiskundige en wetenskaplike probleme oplos. Bari, wie se moedertaal Bengaals is, is glo besig om sy hoërskoolloopbaan te voltooi en hoop om binnekort ŉ voltydse professor in die wiskunde en wetenskappe te word.